钦定古今图书集成/明伦汇编/闺媛典/第111卷 > 皇清十七 > 周文遂妻马氏
## 钦定古今图书集成/明伦汇编/闺媛典/第111卷 > 皇清十七 > 周文遂妻马氏

按《吴县志》：马氏，东洞庭人，周文遂妻。年二十二，文遂死，无子。氏以死自誓，截一指纳棺中，曰：“吾弗忍即死，以待夫之葬也。” 居二年，姑丧。又二年，父呼归，令改节。氏持指曰：“此不能复伸矣。” 泣而归。周家人疑之，防闲甚密，不得间，绐家人曰：“勿疑吾，吾固云待夫之葬而后死也。” 据床制鞋，欢笑如故。是夕，阖户经死，家人晨入，衣袂肃然。殓含事无不先具，惟鞋乃昨制也。年二十六。康熙三年四月，总河都御史朱之锡题其墓。